עומרי חיון

ביוגרפיה

חיון נולד בראשון לציון, למירי שמש ומוטי חיון. לאחר גירושי הוריו, עבר עם אמו ואחיו לרחובות. בנעוריו למד בבית ספר מרכז הנוער בנתניה ושהה שם בפנימייה. ב-2009 התגייס לצה"ל ושירת ביחידת דובר צה"ל ובגלי צה"ל. הוא ערק מהשירות למשך חמישה חודשים, ולאחר מכן הסגיר את עצמו ונשפט בבית דין צבאי בגין עריקותו, ולבסוף שוחרר מצה"ל עקב חוסר התאמה.
ביולי 2009 פתח בלוג רכילות באתר "תפוז אנשים". באפריל 2009 כתב חיון פוסט, כבלוגר אנונימי, ובו טען כי עומר אדם, מתמודד בתוכנית כוכב נולד, הוא מתחת לגיל המותר בתחרות. לטענתו, את המידע קיבל במייל מאדם שהשתמש בתוכנת "אגרון" של משרד הפנים שדלפה לרשת בניגוד לחוק. חברת "שידורי קשת" בדקה את הטענה ומצאה אותה נכונה, ובעקבות כך אדם עזב את התוכנית. בספטמבר 2009 הצטרף לזמן קצר ל"מעריב לנוער" ככתב נוער, לכתיבת מדור הרכילות.
בנובמבר 2010 שודר סרט טלוויזיה של דני ענבר בהשתתפותו של חיון בשם "שיגעון הפייסבוק".
במאי 2011 העביר חיון את הבלוג שלו לאתר נענע10, לאחר כחצי שנה הופסק שיתוף הפעולה בין חיון ל"נענע10", לטענת חיון עקב סכסוך בנושא שכרו. בינואר 2012 פתח אתר אינטרנט עצמאי שבו מתפרסם הבלוג שלו.
ב-2011 שידר חיון פינה בחדשות הבידור ב"הוט בידור ישראלי" ובתחנת הרדיו האזורית "רדיו ללא הפסקה" ביוני 2011 השתתף בפרויקט "אהבה ראשונה 2" מבית סלקום, שם סיפר על מערכת היחסים עם בן זוגו.
בנובמבר 2011 לקח חלק בקמפיין "אחרי כל לילה מגיע יום", שנולד בעקבות ארבעה מקרי התאבדות בקהילה הגאה.
בפברואר 2012 פרסם באתר שלו וידאו שבו נראות דיירות "האח הגדול", יעל ברון ויאנה יוסף, מדברות (בשימוש מילות קוד) על שימוש בסמים קלים. בעקבות הפרסום פנתה הרשות הלאומית למלחמה בסמים ובאלכוהול למנכ"ל "קשת", אבי ניר, בדרישה להדחת מספר מתמודדים. הידיעה של חיון סוקרה בכלי תקשורת בישראל ואף גרמה לסכסוך של חיון עם גיא פינס, שלטענת חיון השתמש בחשיפה כאייטם בתוכנית שלו ולא נתן לו קרדיט.
במרץ 2012 נבחר חיון במקום ה-25 ברשימת 50 האנשים המשפיעים בתרבות הדיגיטלית בישראל של המגזין Time Out תל אביב, ובינואר 2014 נבחר במקום ה-32 בדירוג המשפיעים בתקשורת של "פירמה".
ביוני 2012 חיון לקח חלק בהפקת מחאת רחוב חברתית בשם הקהילה הגאה בישראל נגד גל ההסתה הגובר כנגד חברי הקהילה הגאה. במחאה השתתפו ארגון נוער גאה, אגודת הלהט"ב וחושן וכן סלבריטאים שונים אשר התגייסו להילחם בתופעה.
בנובמבר 2013 פרסם בבלוג הרכילות שלו את שמו של אייל גולן, החשוד בבעילת קטינה, למרות צו איסור פרסום על שמו. כעבור 24 שעות הוזמן לחקירה באזהרה במחלק ההונאה במשטרת מחוז תל אביב, בחשד לשיבוש הליכי חקירה. בסיום החקירה התחייב להסיר את הכתבה המפלילה. אייל גולן תבע את עומרי חיון על חשיפת שמו תוך כדי הפרת צו בית משפט. חיון הגיב בתביעה נגדית בה דרש מגולן פיצויים והתנצלות בשל לשון הרע ופגיעה בשמו הטוב. בסוף יוני 2015 הגיש חיון לבית המשפט כתב תביעה על סך 300 אלף ש"ח נגד גולן, בגין הוצאת לשון הרע ותקיפה.
ב-11 בינואר 2015 פורסם שחיון מתמודד לכנסת במסגרת מפלגת עלה ירוק, אך לבסוף החליט לפרוש מההתמודדות.
חיון פרסם בבלוג שלו מידע על הפקת "האח הגדול" והזכיינית "שידורי קשת", ועל אנשים העובדים בה דוגמת יורם זק, אסי עזר ודנה רון. כמו כן פרסם את שמות האנשים העומדים להיכנס לבית האח הגדול, לפני פתיחת העונה, דבר שפגע בכוונתה של המפיקה לעשות זאת בהפתעה.
בפוסט שפרסם חיון בבלוג שלו, הוא יצא מהארון.

פרשיות בהן היה מעורב

ביוני 2015 נעצר חיון בחשד להעלמת הכנסות.
ביולי ובאוגוסט 2016 העלה באתרו ובעמוד הפייסבוק שלו פוסטים על כך שחייו בסכנה ושחברת קשת ואייל גולן ואחרים נוספים מנסים להתנקש בו. מאוחר יותר הרחיב את מעגל הרוצים להתנקש בו וטען כי גם נפתלי בנט מנסה לחסל אותו. מאוחר יותר האשים גם את אחיו הגדול מתן ואת אמו שהם רודפים אותו. בעמודי הפייסבוק שלו עלתה הודעה כי חיון מטופל, והתנצלות על כל ההאשמות שאין בהן ממש. בראיון באוקטובר 2016 התנצל וסיפר כי הוא לוקה במאניה דיפרסיה והיה אפוף תחושת רדיפה ובשל כך פרסם את הפוסטים האמורים.
באפריל 2017, ארבע שנים אחרי פרשת הקטינות ולאחר שתבעו זה את זה בתביעות על סך 300 אלף שקל, אייל גולן ועומרי חיון ביטלו את התביעות וסיימו את הסכסוך ביניהם בפיוס הדדי.
ביולי 2019 הגיש חיון תביעה כנגד פייסבוק, בה ביקש מבית משפט להורות לרשת החברתית להשיב לו את נתוני החשיפה של האתר שלו, אשר לטענתו ירדה החשיפה של דף הפייסבוק שלו באופן משמעותי. כמו כן, בספטמבר 2019 הגיש תביעה כנגד גוגל בטענה שגרמה לו ל"נזקים בריאותיים ונפשיים קשים מנשוא".